San Pedro de la Mata kirik

San Pedro de la Mata on varakeskaegne varemetena säilinud kirik Hispaanias Castilla-La Manchas Toledo provintsis Sonseca vallas. See asub umbes 3 km Casalgordo külast edelas. Paik võeti kultuurimälestisena (Bien de Interés Cultural) kaitse alla 1931. aastal nime Ermita de San Pedro de la Mata all. 21. sajandil esitas 2019. aastal Hispaania kultuuri- ja spordiministeerium San Pedro de la Mata kirik koos üheksa teise mosaraabia ehitismälestisega maailmapärandi nimistu kandidaatide hulka. Kirjeldus Kirikust on säilinud algne graniitplaat, millele hoone vundament toetus, mõned müürifragmendid ja mõned kaared. Ristikujulisele põhiplaanile on hiljem lisatud ristiharude vahele jäävad külgkambrid. Müüride säilivus ja seisukord on hinnatud halvaks, osaliselt hilisemate lisanduste ja ümberehituste algsesse ehitusstruktuuri sobimatuse tõttu. Oma algses kavatises kuulus kirik vundamendi ja konstruktsiooni poolest 7. sajandi ristikujulise põhiplaaniga läänegooti kirikute hulka nagu Bande Santa Comba kirik ja Melque Santa María kirik. Säilinud raiddekoor seob kiriku kõrgetasemelise Toledo õukonnakunstiga. Võrreldes Santa Comba ja Santa María kirikutega viitab kiriku põhiplaan uut moodi kavatisele, mida saab pidada hilisemate San Pedro de la Nave ja Quintanilla de las Viñase kirikute eeskujuks. Ühe 17. sajandi teksti kohaselt ehitati see kuningas Wamba (672–681) ajal, millega sobib kiriku üldkavatis ja kõrge ehitustehniline tase. Kirik, mis suuruselt on umbes 4/3 Bande Santa Comba kiriku mahust, koosnes algselt kahest nelitises ristuvast löövist. Need moodustasid ristumiskohas hoburaudkaarsetele võlvidele toetuva valgmiku või nelitistorni, millest on säilinud lõunakülg. Kaared toetusid mitte konsoolidele, vaid seinaga seotud sammastele ja raiddekooriga kaunistatud marmorist talumitele. Eeskoda paiknes apsiidiga sümmeetriliselt nagu hilisemas San Pedro de la Nave kirikus, samuti esinesid uksed ristlöövi otstes nagu sealgi. Külgmised ruumid ristiharude vahel olid hiljem rajatud. Kiriku kvaadritest laotud seinad on nagu muudel 7. sajandi ehitistel, müüriladu on siiski robustsem ja seinad varasematest ehitistest oluliselt õhemad, vaid 68 cm. Üksnes apsiidi seinad on meetripaksused. Seetõttu on arvatud, et lööv oli võlvimata. Apsiidi eraldab pealöövist ebaühtlastest kiilkividest hoburaudkaar; arvatavasti oli ruum aamvõlviga ja selle kohal võis olla interjööri avaneva aknaga ligipääsuta kamber nagu Santa Comba de Bande kirikus. Ajaloost Hoone ehitati ümber juba peatselt pärast valmimist ja on seetõttu ehituse alusel raskesti dateeritav. Oletatud on, et see oli algselt kirik kloostris, mis rajati aadli toetusel läänegootide kuningriigi pealinna Toledo ümbruses.. Siiski on seda läänegootide kirikut rohkem peetud mosaraabia ehitiseks, mis oma kuju sai pärast 711. aastat. Viited Välislingid S. R. BARROSO, J. CARROBLES, J. MORÍN & I. M. SÁNCHEZ RAMOSan PEDRO DE LA MATA. CASALGORDO, SONSECA (TOLEDO)